text: Taloussanomilla ennätysmäärä lukijoita Taloussanomilla oli viime viikolla enemmän lukijoita kuin millään suomalaisella talousmedialla on koskaan aiemmin ollut. TNS Gallupin mittauksen mukaan Taloussanomien sivustolla oli 734 126 eri kävijää ja selainten määrällä mitattuna 908 347 vierailijaa. Vanhempi mittaustapa eli selainten määrä kertoo sivulla vierailleet eri selaimet. Uudemmalla mittaustavalla saatu kävijämäärä puolestaan lasketaan selainten määrästä erillisellä, jokaiselle palvelulle erikseen annetulla kertoimella. Talousanomien edellinen, helmikuussa syntynyt ennätys oli 715 053 eri kävijää (884 747 selainta). Taloussanomien kokonaiskävijämäärään lasketaan mukaan Taloussanomat.fi:n lisäksi Digitoday.fi:n kävijämäärät. Myös Digitoday toimitetaan Taloussanomien toimituksessa.


source: fineweb

text: - Kuva: EPA / All Over PressArkistokuvassa venäläinen hävittäjä. Euroopan sotahistorian dosentti Markku Salomaa katsoo, että suurvaltojen, kuten Venäjän, Yhdysvaltojen ja Kiinan, taipumus jakaa maailma etupiireihinsä tekee selvästi paluuta. Salomaa kirjoittaa Centrum Balticum -ajatushautomon viikkokolumnissa että Suomi jää tahtomattaankin tämän etupiiriajattelun keskelle, sillä hänen mukaansa "Itämeri on alue, missä ovat aina risteytyneet suurvaltojen intressit". - Venäjä haluaa lähialueellaan mahdollisimman suuren toimintavapauden ja siksi rajamaiden liittyminen Naton jäseniksi ei sovi Venäjän sotilasjohdon suunnitelmiin. Nyt Venäjän sotilasjohto näkee Suomen sotilaallisena tyhjiönä, koska emme kuulu "blokkeihin", Salomaa paukauttaa. - Ruotsin puolustusvoimien aseistariisuutuminen on tullut erityisen huonoon aikaan. Jos vielä Suomi menettelee samoin, on se kuin avoin kutsu suurvalloille tulla täyttämään alueen geopoliittista tyhjiötä. Myös Ulkopolitiikan tutkimuksen säätiön puheenjohtajana toimiva Salomaa katsoo, että ainoastaan Nato luo vastavoiman Venäjälle. - Osoittaa jälkisuomettunutta pelkoa, että meillä mietiskellään enemmän, mitä venäläiset ajattelisivat jäsenyydestämme kuin jäsenyyden meille tuomia etuja, Salomaa toteaa.


text: Latvian sosialistisen neuvostotasavallan lippu Latvian sosialistisen neuvostotasavallan lippu otettiin käyttöön 17. tammikuuta 1953. Lipun yläkulmassa on sirppi ja vasara, jotka ovat maatyöläisten ja tehdästyöläisten symboli. Lipun yläpuolella oleva tähti kuvaa edistystä, ja lipun punainen väri kommunismia. Lipun alalaidassa ollut aaltokuviointi kuvasi Itämeren aaltoja, jotka huuhtovat Latvian rannikkoa. Latvian Neuvostoliittoon liittämisen jälkeen (1940) otettiin käyttöön lippu, jonka tausta oli punainen ja siinä oli sirppi ja vasara. Lipun yläkulmassa luki LPSR (Latvijas Padomju Sociālistiskā Republika).


text: Puola (käsityö) Puola on ompelukoneen alalankaa varten tarkoitettu uudelleentäytettävä pieni rulla. Puolalle puolataan ompelukoneella alalangaksi samaa ompelulankaa, jota käytetään myös ommellessa päällilankana. Myös muunlaista lanka-, siima- tai johdinrullaa voidaan kutsua puolaksi. Hyvinvarustetuista ompelutarvikeliikkeistä voi myös ostaa pikapuolia, jotka ovat tarkoittettu ompelukoneen alalangaksi. Niissä ei ole erillistä puolapohjaa, vaan koko puola muodostuu tiukkaan puolatusta langasta. Langan loputtua puola on hävinnyt.


text: Vatsahaava eli mahalaukun haavauma syntyy vatsan limakalvon ärsytyksen seurauksena oireiden pitkittyessä. Normaali vatsalaukun eritystoiminta ylläpitää ruoansulatukselle sopivaa happo- ja entsyymipitoisuutta. Toiminnan häiriintyessä, esimerkiksi stressin ja muun autonomista hermostoa kiihdyttävän toiminnan tuloksena voi syntyä tilanne, jossa vatsalaukun limakalvolle syntyy haavauma, joka pitkittyessään voi aiheuttaa suoranaisen ärtyneen repeämän vatsalaukun pinnalle. Viime vuosikymmenien aikana vatsahaavan hoito on muuttunut nopeasti. Aiemmin ennen sairauden kaikkia syntymekanismin tuntemista ruoansulatuselimistön kirurginen hoito oli yleisempää. 1980-luvulla lisääntynyt tietoisuus helicobakteerin osuudesta vatsalaukun infektion ja haavauman syntyyn on tuottanut häätöhoidon, joka vähensi dramaattisesti aiemmin yleisempää vatsalaukun kirurgista hoitoa, koska ongelma voidaan nykyään onnistuneesti hoitaa lääkehoidoin. Vatsahaavan hoidossa helicobakteeri-infektion määritys on nykyään keskeinen selvitetystä vaativa seikka. Sitä löytyy edelleen merkittävältä osalta suomalaista väestöä. Erityisesti Pohjois-Suomessa helicobakteerin esiintyminen on ollut muuta Suomea yleisempää. Tämä johtui pitkälti huonommista asumisoloista Lapin Sodan jälkeen, jolloin yleinen asumismuoto oli pitkään maakuoppa. Vatsahaavan hoito perustuu pitkäaikaiseen, usein muutaman kuukauden jatkuvaan suolahapposalpaajan hoitoon. Helikobakteerin määritys perustuu niiden vastaa-aineiden määritykseen verestä. Myös suoraa pikatestiä käytetään nykyisin. Jos helikobakteeri-infektio todetaan samalla tule se myös häätöhoitaa siihen tarkoitetulla kolmoislääkityksellä. Vatsahaava oireet |Oire||Hlö:ä||Voimakkuus| |Vatsakipu||2| |Ylävatsavaivat||2| |Pahoinvointi ja oksentelu||2| |Vatsan turvotus||2| Keskustelu Lämpimät ja kevyet keittoruoat ja kasvisvoittoiset einekset ovat vatsalle yleensä hyvästä. Suomalaiset keitot ovat unohdettu liian usein raskaamman ja vatsaa kuormittavan ruoan tieltä. Erityisesti käristetyt ruoat, rasvainen liha, vaalea leipä ja läski voivat aiheuttaa vatsan ärsytystä ja kuormitusta. Raskas ruokavalio stressiin ja kiireeseen yhdistettynä lisää oireita. Ruokailun ajaksi olisi hyvä sulkea matkapuhelin, jotta ruokailu ei keskeytyisi turhaan ja lisäisi vatsan oireita! Anonyymi 1. kesäkuuta Aluksi kiitos hyvästä ja asiantuntevasta sivustosta. Itselläni todettiin vatsahaava maalikuun alussa ja sain kahden kuukauden kuurin Zolt lääkehoidon. Nyt jo luurin loppusuoralla painoni on noussut 6 kiloa siitä, kun aloitin lääkehoidon. Oma mielipiteeni on, että lääkkeen sisältämä lansopratsoli estää myös ruoan sulamista ja täten paino nousee. Kiitos tiedoista! Mulla on ollu puoli vuotta vatsakipuja. Liittyy oksentelua ja välillä vesiripulia. Keliakia, laktoosi-intoleranssi ei ole, kolonoskopiasta ei löytynyt mitään..seuraavaksi varmaan edessä gastroskopia. Itse epäilen vatsahaavaa, mut en oo varma.. vähän jännittää, mut toisaalta vaan toivoo että jotain jo löytyis, jotta sais ees jotain tietoa.. Hei, olen syönut Zoltia jo useamman vuoden ylävatsavaivoihin, lakt.intoleranssi on poissuljettu, keliakiatesti negatiivinen, vatsan uä norm. Ainoastaan kova kipulääkitys oli muutaman vuoden nivelvaivoihin ja stressiä oli runsaasti. Nykyisin verenpainelääkitys ja astmalääkitys, kipulääkkeitä satunnaisesti. Jos jätän Zoltin pois,kivut ja närästysvaiva palaavat.Kuinka kauan sitä voi käyttää yhteen menoon? Gastroskopiaa ei ole tehty.Paistettua ja liharuokaa syön harvoin, suosin kasvis-ja kalaruokia.Tuore pulla ja leipä aiheuttaa selkeästi turvotusta ja ilmavaivoja. Välttämällä leipää ilmavaivat ja turvotus ovat poissa. Alkoholia käytän n. 1 pullo keskiolutta viikossa tai vähemmän.Suklaata meni aikaisemmin paljon, nykyisin enää harvoin.Ikää on 49. Hei Eva! Esitit hyvän kysymyksen. Kerroit ylävatsavaivoja esiintyneen jo useamman vuoden ja happosalpaajalääkityksen poisjätön jälkeen närästysvaivat palaavat. On melko vaikeaa sanoa tarkkaan, mutta noin yleisesti yli 40 vuotiailla miehillä ja naisilla esiintyviin ylävatsavaivoihin,kuten närästysvaivaan ja vatsakatarrioireisiin tulisi suhtautua intensiivisemmin kuin nuoremmilla esiintyviin vastaaviin oireisiin johtuen iän lisääntyessä vatsan sairauksien yleistymisestä. En pitäisi periaatteessa pidempiaikaistakaan lääkitystä vatsalle kovin haitallisena, mutta ennen lääkityksen jatkamista pitkäaikaisesti olisi hyvä selvittää lääkkeen tarpeen aiheuttama syy, eli pitäisin vielä vatsan ja ohutsuolen tähystystä tärkeänä muiden, jo suoritettujen tutkimusten lisäksi. Mahdollisuuksia tähän olisi käydä keskustelemassa hoitavan lääkärisi kanssa asiasta ja mahdollisesta lähetteestä kunnalliselle puolelle tai sitten suorittaa vatsan tähystys yksityisellä sektorilla, lääkäriasemalla ym. Kustannus yksityisellä puolella vaihtelee n. 300-500 euroa /tutkimus. Tähystyksen jälkeen olisit viisaampi ja siinä todennäköisesti selviäisi vatsavaivojen ja jatkuvan lääkityksen tarpeen syy. Anonyymi 12. marraskuuta Hei! Työterveyslääkäri epäilee minulla vuotavaa vatsahaavaa, kun hemoglobiini oli kesällä tippunut 102:een. Vuotta aiemmin oli 114 ja rautakuurin jälkeen viime tammikuussa 126. Mitään muita oireita minulla ei ole. Lääkäri laittoin lähetteen julkiselle ja olisin päässyt tänään gastroskopiaan, josta kieltäydyin. Pelkään tähystystä todella paljon ja luulin, että minua tutkittaisiin ensin muuten, kyseltäisiin lisää (työterv.lääk. ei juuri kysellyt) yms. eikä suoraan lähdettäisi tähystämään. Tänään kävin uudestaan verikokeessa, joten en vielä tiedä mitä hb on tällä hetkellä. Ravintoterapeutin kanssa on käyty syksyllä läpi ruokavaliotani (lähes kasvis) ja todettu, että olen saanut rautaa alle puolet suosituksista. Lisäksi kuukautiseni ovat runsaat ja olen saamassa hormonikierukan. Ikää on 31v ja minulla on 3-6v lapset. Mitä tässä nyt pitäisi tehdä? Vatsahaavan epäilynä vatsalaukun tähystys antaa havainnollista tietoa vatsan limakalvon tilasta ja tutkimuksella voidaan muitakin vatsan limakalvon muutoksia samalla tarkastella melko luotettavalla tavalla. Vuotavaa vatsahaavaa epäillessä tähystystutkimuksen tarve aina kasvaa. Keskustelu hoitolinjoista on vielä paikallaan lääkärisi kanssa, johon kannattaa olla vielä yhteydessä tarkoituksena välttää jatkosuunnittelulla epäillyn riskin toteutuminen Anonyymi 29. heinäkuuta Eksyin tällaiselle sivulle valvoessani yöllä vatsaongelmani kanssa. Olen kärsinyt syömishäiriöistä, joiden jälkiseurauksista kärsin nyt. Ylävatsa on niin arka ja kipeä, ettei se kestä paljon ruokaa enää. Pieni määrä vihannessosetta menee alas, tai pieni määrä maissipuuroa. Gastrokopiaa ei ole valitettavasti tehty. Tilanne on nyt huonoimmilaan. En tiedä, miten tästä selviää. Esim. quinoa ei sula kunnolla, vaan tulee ulos osaksi sulamattomana. Vatsa ei kestä enää syömistä, ja heikottaa kun ei saa tarpeeksi energiaa. Helikobakteeria ja keliakiaa ei ole. Nyt vaan pikimmiten lääkäriin. Tarvitset varmaan tutkimuksia ja mahdollisen mahansuojalääkityksen. Oletkos kokeillut ilman reseptiä saatavia lääkkeitä mahan suojaksi?


text: Hae Terveyskirjastosta Voit laajentaa hakua katkaisemalla sanan *-merkillä (esim. uni*). Lue lisää » Terveyskirjasto - Luotettavaa tietoa terveydestä Vyöruusu (Herpes zoster) Lääkärikirja Duodecim 24.9.2012 Vyöruusu on vesirokkoviruksen (ks. «Vesirokko»1) aiheuttama paikallinen infektio yleensä yhden, harvoin kahden tai useamman hermon hermottamalla alueella. Sitä on harvoin lapsilla ja nuorilla aikuisilla. Iän karttuessa vyöruusu yleistyy, ja yli 80-vuotiaista sellaisen voi saada jopa joka toinen. Jos elimistön vastustuskyky on voimakkaasti alentunut (esimerkiksi AIDS:in, muun kroonisen sairauden, solunsalpaajalääkityksen tai vastaavan muun syyn takia), tauti voi levitä koko kehoon. Vyöruusu voi uusiutua vuosienkin kuluttua. Virus jää vesirokon jälkeen piileksimään hermon juureen, josta se aktivoituu ja siirtyy hermoa pitkin ihoon. Vyöruusun oireet Vyöruusu voi tulla minkä tahansa tuntohermon hermottamalle alueelle toiselle puolelle kehoa. Yleisin se on vartalolla ja kasvoissa. Kasvohermojen alueella esiintyessään se saattaa infektoida silmän ja aiheuttaa rakkuloita myös suun ja nielun limakalvoon. Neljällä viidestä potilaasta ensimmäinen oire on kipu ja särky. Ne alkavat 1–8 vuorokautta ennen kuin iho alkaa punoittaa ja siihen nousee muutaman millimetrin läpimittaisia kirkkaita rakkuloita. Sairauden tunnetta ja lämmönnousua on useilla. Rakkulat lisääntyvät joitakin päiviä, jopa viikon ajan. Niiden määrä vaihtelee muutamasta satoihin (kuva «Vyöruusu kyljen alueella»1). Rakkulat sameutuvat, rupeutuvat ja sitten parantuvat 4–6 viikon aikana. Joissakin tapauksissa rakkuloita ei ilmesty lainkaan. Vyöruusualueella särky saattaa kestää kuukausia, harvoin vuosia iho-oireiden häviämisen jälkeen. Taudin toteaminen Tyypillisessä tapauksessa diagnoosin teossa ei ole vaikeuksia. Pakaran genitaaliherpes saattaa olla vyöruusun kaltainen. Silloin viruksen osoittaminen rakkulanäytteestä on aiheellista. Vasta-aineiden osoittamisesta verestä ei ole apua. Vyöruusun itsehoito Lievän vyöruusun voi hoitaa kotona. Särkyyn voi ottaa mitä tahansa potilaalle sopivaa, reseptittä saatavaa särkylääkettä. Ihoa hoidetaan pesuilla ja kylvyillä sekä antiseptisellä voiteella. Vyöruusurakkuloissa on eläviä viruksia. Ne voivat tarttua henkilöön, joka ei ole sairastanut vesirokkoa. Milloin lääkäriin? Kova särky, laaja rakkulakylvö ja vyöruusu silmän seudussa sekä huono yleiskunto ovat syitä hakeutua lääkäriin mahdollisimman pian, sillä varhainen viruslääkehoito (asikloviiri, valasikloviiri tai famsikloviiri) vähentää iho- ja silmäoireita ja kipua. Särkypotilaille on aiemmin ollut tapana antaa kohtalaisen suuria kortisonimääriä suun kautta niin pian oireiden alusta kuin mahdollista. Hoidon hyödystä ei kuitenkaan ole selvää näyttöä, ja sen takia tavasta on pääosin luovuttu. Vyöruusun ehkäisy Vyöruusun puhkeamista voi ehkäistä rokotteella (Zostavax), jota käytetään 60 vuotta täyttäneillä. Käytettyjä lähteitä Eastern JS. Herpes zoster. www.emedicine.medscape.com/article/1132465 Haanpää M. Vyöruusu. Lääkärin käsikirja 2010. Kotikuntasi terveyspalvelut Valitse kotikuntasi Katso myös Uutta Terveyskirjastossa © 2013 Kustannus Oy Duodecim • Kaivokatu 10 A, 00100 Helsinki • Puh: (09) 6188 51 • email@example.com


text: Painettu älykkyys Tutkimuksen sisältö Painetun älykkyyden teknologiat laajentavat painotuotteiden käyttötarkoituksia ja mahdollistavat ratkaisuja, jotka täyttävät kuilun perinteisten paperi- ja painotuotteiden sekä ICT/elektroniikka teollisuuden tuotteiden välillä. Yhdistämällä monitieteellinen osaaminen saadaan aikaan uusia toiminnallisuuksia jokapäiväisiin tuotteisiin kustannustehokkaasti. Sovellukset ja tulevaisuuden mahdollisuudet Painetun älykkyyden teknologiat ovat perusta käänteentekeville innovaatioille laajentuen erilaisille jo olemassa oleville teollisuuden aloille luoden uusia markkinoita. Syntyvät sovellukset ovat kertakäyttöisiä sensoreita, yksinkertaisia elektronisia komponentteja ja piirejä laajoilla pinta-aloilla, laajan pinta-alan toiminnallisia paperin kaltaisia tuotteita, pakkauksia, kooditeknologioita, painettuja orgaanisia valoa emittoivia diodeja ja orgaanisia aurinkokennoja. Voimavarat VTT:n painetun älykkyyden keskus (CPI) on maailman johtava innovaatiokeskus syntymässä olevilla painetun älyn markkinoilla. Vuonna 2009, VTT tutkijat toteuttavat yli 100 henkilövuotta tämän alueen projekteissa. VTT:n infrastruktuuriin kuuluu useita rullalta rullalle pilot paino- ja päällystyskoneita ja sekä laboratoriolaitteita. VTT etsii aktiivisesti keinoja kehittää ja kaupallistaa osaamistansa.


text: Jos netin kissakuvien viattomuus ja söpöys ovat ylittäneet sietorajasi, klikkaa Will Zweigartin Ca$hcats.biz-blogiin, jossa kissat poseeraavat gangsta-henkisesti rahakasojen ja aseiden kanssa. ”Ca$hcats on raikas tauko internetin päivittäisestä kissaparaatista, jossa kissat istuvat laatikoissa, leikkivät korkeilla ja niin edespäin”, Abraham Riesman kirjoittaa Motherboardin sivuilla. ”Parin päivän välein vanhempani vieläkin lähettävät minulle kuvia perheemme kissoista, jotka vain makailevat kaiket päivät itseensä tyytyväisen oloisina. Se vahvistaa ajatusta siitä, että ne ovat aina uskoneet olevansa parempia kuin me tai että niillä on ikään kuin hallitsevan luokan asenne”, Zweigart kertoo Riesmanille. Jos kissat todella hallitsevat internetiä, kai niillä sitten pitäisi olla rahaakin. Mutta jos kissat käyttäisivät rahaa, mihin se menisi?Kiitos vinkistä, Matti!


text: Helsingin kaupunki on ottanut käyttöön uuden asianhallintajärjestelmän, Ahjon. Järjestelmä ei ole saanut kovin mairettelevia arvosanoja käyttäjiltä, kuten saimme lukea Hesarissa keskiviikkona 14.12 otsikolla “Valtuutetut lyttäävät Ahjon“. Hanke on maksanut maltaita, mutta käyttäjät ovat tyytymättömiä ja järjestelmä jopa aiheuttaa tilanteita, jotka hipoo laillisuuden rajoja. Mikä nyt taas mättää? Tarina on tuttu. Kaadetaan miljoonia euroja hankkeeseen, jonka hyödyt jäävät saavuttamatta koska järjestelmän käytettävyys on huono tai surkea. On pöyristyttävää lukea tämänlaisia lausuntoja: “Monien mielestä on myös käsittämätöntä, ettei isolla rahalla tehdyn hankken suunnittelussa kuunneltu käytännössä lainkaan valtuutettuja.” Todellakin käsittämätöntä! Käyttäjiä – tärkein järjestelmän sidosryhmä – ei ole ollut mukana hankkeessa lainkaan. Tämä on niin itsestään selvä asia, että ei voi kuin istua haavi auki ja ihmetellä miksi näin alkeellisia virheitä tehdään näin isoissa ja kalliissa hankkeissa. Valtuutettu Niina Huru on kaupunginvaltuuston kyselytunnilla jo 10.1.2011 esittänyt kysymyksen otsikolla “Ahjon toimivuus käyttäjänäkökulmasta.” Kaupunginjohtajan vastauksesta voi lukea mm. seuraavaa: “Kokoussovelluksen on oltava mahdollisimman toimintavarma ja helppokäyttöinen, jotta se soveltuu myös henkilöille, joilla ei ole aiempaa käyttökokemusta.” Tämä on täysin totta, ja hyvä lähtökohta. Nyt kuitenkin vaikuttaa siltä, että hankkeessa ei olla eletty tavoitteiden mukaisesti. “Ahjon kehittämistyö jatkuu järjestelmän käyttöönoton jälkeenkin, jolloin voidaan huomioida sekä luottamushenkilöiltä että muilta käyttäjiltä saatu palaute.” Eikö käyttäjiä olisi kannattanut huomoida ennen käyttöönottoa? Täten olisi säästynyt pitkä penni (anteeksi, sentti) veronmaksajien rahoja. Ennustankin että saamme lukea Ahjosta ja sen toimimattomuudesta vielä pitkään. Paljonkohan Ahjon korjaaminen “jatkokehitys” vielä maksaa? Veronmaksajana haluaisin että joku kantaisi vastuun siitä, että minun rahojani tuhlataan tällä tavalla.